‘Engele’ red kind van verdrinkingMiané Ainslie in die hospitaal. Foto: Verskaf ŉ Groep mans van ŉ sakeonderneming wat op ŉ ouma se angswekkende gille reageer het, het gehelp om die lewe van ŉ dogtertjie van 20 maande te red nadat sy byna in ŉ opblaasswembad verdrink het. Miané Ainslie van Witbank (eMalahleni) in Mpumalanga was op 9 November oudergewoonte in die sorg van haar ouma, Mariaan, terwyl haar ma, Claudette (32), by die werk was. Claudette is ŉ enkelouer en het sowat twee jaar gelede by haar familie ingetrek. “My ma was die dag omstreeks 13:00 besig om wasgoed op te hang en Mianétjie het met haar fietsie in die erf gery toe alles in ŉ oogwink verander het,” het Claudette Donderdag aan Maroela Media gesê. Sy het gesê hulle vermoed Miané het met haar fietsie na die opblaasswembad gery en wou nuuskierig daarin loer. Sy het vermoedelik op haar fiets geklim om oor die rand te loer toe sy ingeval het. “Dit was nie eens vyf minute nie. My ma het na haar begin soek en die fietsie by die swembad sien staan. Sy het haar daarin gekry en uit die water gehaal. Die water was nie eens diep nie, sy [Miané] kon daarin staan.” Mariaan het histeries gegil. Claudette se susterskind, Jay-Cee Herholdt (19), was ook buite doenig en is voor die ongeluk gou die huis in om sy selfoon te laai. Hy het uitgehardloop toe hy Mariaan hoor gil en haar met Miané se lewelose liggaam in haar hande gesien. Hy het dadelik die Langamed-nooddienste ontbied. Miané en Claudette Ainslie Intussen het ŉ groep werkers by ŉ onderneming wat aan die huis grens, ook die gille gehoor. Hulle het die skokke van ŉ elektriese omheining aangedurf toe hulle oor die hoë grensmuur geklim het om haar te hulp te snel. Die mans het noodhulp op Miané toegepas totdat paramedici opgedaag en oorgeneem het. Sy is met ŉ ambulans na die hospitaal gehaas. Daar het dr. Wayne Banks vir nagenoeg 20 minute lank onverpoos gewerk om haar weer by te bring. “Al dié engele het bygedra tot die feit dat my kind vandag nog met ons is.” Miané word sedert die voorval in die neonatale intensiewe-sorgeenheid behandel. “Sy maak by die dag vordering. Sy was aanvanklik onder verdowing, maar dit is intussen gestaak. Haar tekens is goed en daar is niks fout nie. Selfs die dokters is opgewonde oor haar vordering. Ons wag almal nou net dat sy haar ogies oopmaak.” Pastoor Willie van Staden van die AGS Sela-kerk in Klipfontein gaan bid elke aand vir haar langs haar bedjie en sy reageer deur bietjie te beweeg en haar ogies te flikker. “God is besig om deur haar te werk. Ons het so baie mense wat saam bid van regoor die wêreld. Ons sien die goed voor ons oë gebeur en ons kan net alle eer aan God gee. Hy werk deur hierdie dokters en ŉ hospitaal wat bereid was om haar op te neem, selfs al het ek nie ŉ mediese fonds nie,” het Claudette gesê. “Die ondersteuning wat ons van ons familie, die gemeenskap, kerk en hospitaal ontvang, is fantasties en dra my deur die moeilike tyd.” Aangesien Claudette nie ŉ mediese fonds het nie, het die hospitaal hul bankrekening beskikbaar gestel indien mense geld wil skenk om te help met die hoë mediese onkostes. Klik hier om ‘n bydrae te maak.